**Oskari Laaksonen** (s. 2. heinäkuuta 1999 Tampere) on suomalainen jääkiekkopuolustaja, joka pelaa Ruotsin pääsarjassa SHL-joukkue Luleå HF:ssä. Laaksonen laukoo oikealta.

Ura
---

### Seuraura

Laaksonen on Tampereen Ilveksen kasvatti. Hän oli kaudella 2014–2015 seuran B-nuorten tehokkain puolustaja tehoilla 7+18=25, joilla Laaksonen sijoittui koko B-nuorten SM-sarjan puolustajien pistepörssissä viidenneksi.

Buffalo Sabres varasi Laaksosen kolmannella kierroksella 89. pelaajana NHL:n varaustilaisuudessa 2017. Varaus oli hieman yllättävä, sillä hän ei esiintynyt juuri varaustilaisuutta edeltäneissä rankingeissa. Laaksonen jatkoi kaudella 2017–2018 Ilveksen A-nuorissa. Hän debytoi seuran SM-liigajoukkueessa 9. tammikuuta 2018 Hämeenlinnan Pallokerhoa vastaan. Laaksonen merkittiin Ilveksen seitsemänneksi puolustajaksi. Hän sai ottelussa jääaikaa lopulta 7.49 minuuttia. Laaksonen sai myös syöttöpisteen oltuaan kakkossyöttäjänä Tapio Laakson tekemään maaliin. Hän keräsi ottelusta teholukeman +1. Pentti Pynnönen valitsi Laaksosen ottelun Alumnien tähtien kolmostähdeksi. Hän pelasi kauden aikana SM-liigassa kaikkiaan 21 runkosarjaottelua tehden neljä syöttöpistettä.

Kaudella 2018–2019 Laaksonen jatkoi Ilveksessä vuoden mittaisella SM-liigasopimuksella. Hän teki liigauransa avausmaalin 21. syyskuuta 2018 ylivoimalla Vaasan Sportia vastaan. Laaksonen sai ottelussa myös syöttöpisteen Arttu Ruotsalaisen tekemään maaliin. Kaikkiaan hän teki ensimmäisen kokonaisen SM-liigakautensa aikana 46 runkosarjaottelussa tehot 3+21=24 ja neljässä playoff-ottelussa yhden syöttöpisteen. Laaksonen oli runkosarjassa Ilveksen tehokkain puolustaja sekä toiseksi paras syöttäjä Arttu Ruotsalaisen ja Eemeli Suomen kanssa. Häneltä jäi runkosarjan päätöskierroksella tulleen käsivamman vuoksi väliin pudotuspelien ensimmäinen kierros. Joulukuussa 2018 Laaksonen teki Ilveksen kanssa kaksivuotisen jatkosopimuksen. Kausi 2019–2020 hänellä osoittautui edellistä vaisummaksi ja Laaksosen pistemäärä puolittui, kun hän teki 46 runkosarjaottelussa vain tehot 2+10=12.

Laaksonen teki kesäkuussa 2020 kolmivuotisen NHL-tulokassopimuksen Buffalo Sabresin kanssa. Syyskuussa seura lainasi hänet kaudeksi 2020–2021 toistaiseksi voimassa olevalla sopimuksella SM-liigajoukkue Pelicansiin. Laaksonen oli joukkueen tehokkain puolustaja tehoilla 4+8=12, kunnes tammikuussa 2021 Sabres kutsui hänet harjoitusleirilleen. Laaksonen lähetettiin leirityksen päätteeksi AHL-joukkue Rochester Americansiin. Hän teki koronaviruspandemian lyhentämän tulokaskauden aikana 28 runkosarjaottelussa tehot 2+15=17, joilla Laaksonen oli joukkueen paras syöttäjä, neljänneksi paras pistemies ja tehokkain puolustaja.

Syksyn 2021 harjoitusleirin päätteeksi Buffalo Sabres lähetti Laaksosen Rochester Americansin AHL-joukkueeseen.

### Maajoukkueura

Laaksonen pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Laaksonen valittiin Kazakstania vastaan pelatun alkulohkon ottelun päätteeksi Suomen ottelun parhaaksi pelaajaksi. Yhteensä hän on pelannut 25 nuorten maaottelua.

Suomen A-maajoukkueessa Laaksonen on pelannut kaksi ottelua ilman tehopisteitä. Hän teki A-maajoukkuedebyyttinsä vain 19-vuotiaana Sweden Hockey Gamesin 7. helmikuuta 2019 Jaroslavlissa pelatussa avausottelussa Venäjää vastaan. Laaksonen merkittiin Suomen nelospuolustajapariin Niklas Frimanin viereen.

Pelityyli
---------

Laaksonen on kuvaillut omiksi vahvuuksikseen kiekollisen pelin, pelinlukutaidot, syöttötaidot ja hyökkäyspään pelaamisen. Hän on maininnut esikuvakseen Erik Karlssonin.

Muuta
-----

Laaksosen isä on entinen Suomen salibandymaajoukkueen puolustaja Jyrki Laaksonen, joka on tunnettu myöhemmin lastenohjelma *Pikku Kakkosen* juontajana. Hänen äitinsä Katja Laaksonen (omaa sukuaan Kerttula) on aerobicin EM-pronssimitalisti ja joukkuevoimistelun moninkertainen Suomenmestari. Katja tunnettiin myöhemmin *Jumppa* -televisio-ohjelman ohjaajana. Myös Oskari itse esiintyi lapsena yhdessä pikkuveljensä Konstan kanssa heidän vanhempiensa televisio-ohjelmissa. Oskarin setä Tom Laaksonen on entinen jääkiekkohyökkääjä, pelasi omalla urallaan pudotuspelit mukaan lukien yli 200 SM-liigaottelua. Hän on tehnyt sittemmin uran SM-liigan erotuomarina. Oskarin äidin lanko on omalla urallaan hyökkääjänä yli 250 SM-liigaottelua pelannut Sami Karjalainen, joka on luonut pääsarjauraa myös Ranskassa ja Tanskassa.

Oskari Laaksonen on opiskellut liikuntaneuvojaksi Varalan urheiluopistossa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Ilves | A-SM | 27 | 6 | 3 | 9 | 14 | 6 | 1 | 1 | 2 | 4 |
| 2017–2018 | Ilves | A-SM | 40 | 4 | 11 | 15 | 52 | – | – | – | – | – |
|  | Ilves | SM-liiga | 21 | 0 | 4 | 4 | 8 | – | – | – | – | – |
| 2018–2019 | Ilves | SM-liiga | 46 | 3 | 21 | 24 | 36 | 4 | 0 | 1 | 1 | 0 | JMM | 7 | 1 | 0 | 1 | 6 |
| 2019–2020 | Ilves | SM-liiga | 46 | 2 | 10 | 12 | 14 | – | – | – | – | – |
| 2020–2021 | Pelicans | SM-liiga | 20 | 4 | 8 | 12 | 14 | – | – | – | – | – |
|  | Rochester Americans | AHL | 28 | 2 | 15 | 17 | 6 | – | – | – | – | – |
| 2021–2022 | Rochester Americans | AHL | 71 | 5 | 29 | 34 | 44 | 2 | 0 | 1 | 1 | 0 |
| 2022–2023 | Rochester Americans | AHL | 10 | 0 | 2 | 2 | 8 | – | – | – | – | – |
|  | Texas Stars | AHL | 29 | 2 | 6 | 8 | 12 | 6 | 1 | 2 | 3 | 0 |
| 4 kautta | yhteensä | SM-liiga | 133 | 9 | 43 | 52 | 72 | 4 | 0 | 1 | 1 | 0 |
| 3 kautta | yhteensä | AHL | 138 | 9 | 52 | 61 | 70 | 8 | 1 | 3 | 4 | 0 |

Lähteet
-------

* Oskari Laaksonen The Internet Hockey Databasessa (englanniksi)
* Oskari Laaksonen Eurohockey-sivustolla (englanniksi)
* Oskari Laaksonen *Elite Prospects*. Everysport Media Group AB.  (englanniksi)

### Viitteet

1. ↑  Tampereen Ilves Twitterissä *twitter.com*.  24.10.2018. Ilves-Hockey Oy. Viitattu 27.12.2018.
2. ↑  Oskari Laaksonen at eliteprospects.com *www.eliteprospects.com*. Viitattu 16.12.2022. (englanniksi)
3. 1 2 3 4 5 6  Oskari Laaksonen *Elite Prospects*. Everysport Media Group AB.  (englanniksi)
4. ↑  Elite Prospects - U18 SM-sarja Stats 2014-2015 *eliteprospects.com*. Everysport Media Group AB. Viitattu 5.4.2019. (englanniksi)
5. ↑  Kokoonpanot *liiga.fi*.  9.1.2018. Jääkiekon SM-liiga Oy. Viitattu 9.1.2018.
6. ↑  Ottelutilastot *liiga.fi*.  9.1.2018. Jääkiekon SM-liiga Oy. Viitattu 9.1.2018.
7. ↑  Otteluseuranta *liiga.fi*.  9.1.2018. Jääkiekon SM-liiga Oy. Viitattu 9.1.2018.
8. ↑  Otteluseuranta *liiga.fi*.  21.9.2018. Jääkiekon SM-liiga Oy. Viitattu 23.9.2018.
9. ↑  Elite Prospects - Ilves *eliteprospects.com*. Everysport Media Group AB. Viitattu 5.4.2019. (englanniksi)
10. ↑  Oskari Laaksoselle kaksivuotinen jatkosopimus *ilves.com*.  11.12.2018. Ilves-Hockey Oy. Viitattu 11.12.2018.
11. ↑  Tuomala, Toni: Liiga-kauden arvosanat: tässä ovat FLOP 5 puolustajat *suomikiekko.com*.  21.9.2018. Nordic Sport Media. Viitattu 22.3.2020.
12. ↑  LaBarber, Jourdon: Sabres sign Laaksonen to 3-year, entry-level deal *nhl.com/sabres*.  15.6.2020. Buffalo Sabres. Viitattu 15.6.2020. (englanniksi)
13. ↑  Oskari Laaksoselle NHL-sopimus Buffalo Sabresiin *ilves.fi*.  15.6.2020. Ilves-Hockey Oy. Viitattu 15.6.2020.
14. ↑  Otto Somppi ja Oskari Laaksonen lainalle Pelicans-paitaan *pelicans.fi*.  21.9.2020. Lahden Pelicans Oy. Viitattu 21.9.2020.
15. ↑  Seppä, Lassi: Pelicans-kaksikko Ylönen ja Laaksonen kutsuttiin Pohjois-Amerikkaan *Jatkoaika.com*.  7.1.2021. Jatkoaika r.y. Viitattu 7.1.2021.
16. ↑  Oskari Laaksonen Stats, Profile, Bio, Analysis and More *sportsforecaster.com*. XML Team Solutions, LLC. Viitattu 22.12.2021. (englanniksi)
17. ↑  Elite Prospects - Rochester Americans *eliteprospects.com*. Everysport Media Group AB. Viitattu 22.12.2021. (englanniksi)
18. ↑  Sabres PR Twitterissä *twitter.com*.  5.10.2021. Buffalo Sabres. Viitattu 22.12.2021. (englanniksi)
19. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2019. IIHF.  Arkistoitu 3.3.2021. Viitattu 6.1.2019. (englanniksi)
20. ↑  Tilanne 10.2.2019
21. ↑  RUS - FIN (Line Up) *stats.swehockey.se*.  7.2.2019. Svenska Ishockeyförbundet. Viitattu 22.3.2020. (englanniksi)
22. 1 2  Suonsyrjä, Vesa: Oskari Laaksonen haaveilee jo liigapeleistä *ilves.com*.  30.6.2017. Ilves-Hockey Oy. Viitattu 9.1.2018.
23. ↑  Arkimies, Tuomas: Pikkuleijonien lupaus on tv:stä tuttujen sporttivanhempien lapsi – esiintyi myös itse aikanaan Pikku Kakkosessa *is.fi*.  25.12.2018. Tampere:  Sanoma Media Finland Oy. Viitattu 27.12.2018.
24. ↑  Tom Laaksonen *Elite Prospects*. Everysport Media Group AB.  (englanniksi)
25. ↑  Sami Karjalainen *Elite Prospects*. Everysport Media Group AB.  (englanniksi)
26. ↑  Aaltonen, Juha: Tuleva tähti.  *Jääkiekkolehti*, 2018. vsk, nro 10.  Egmont Kustannus Oy.